Rommelhoop word buurt se spogtuin | Netwerk24
Johan (69) en Francis (64) Herselman by ’n blommende aalwyn.Foto: MONIQUE BASSON
Paradysstrand – Twee Paradysstrand-inwoners wat moeg was vir die onwettige rommelhoop skuins oorkant hul huis het dit binne maande in ’n paradys vir voëls en ander klein diere omskep.
Die verwaarloosde, oop stuk grond, op die hoek waar die grondpad by die teerpad in Immergroenlaan aansluit, het die jare lange tuinliefhebbers Francis (64) en Johan Herselman (69) dwars in die krop gesteek.
Die Herselman-egpaar was vasberade om ’n einde aan dié gemors te maak. Veral omdat hul eie tuin hul vreugde en trots is.
“Onderhandelinge met die Kouga-munisipaliteit het in 2018 begin en ’n paar weke later is ooreengekom dat ons die grond vir die aanlê van ’n tuin kan gebruik,” sê Johan
Volgens Johan het dit hulle drie weke geneem om die hope rommel te verwyder.
Terwyl Francis die beddings skoonhou, sny hy die gras. Nie ’n druppel munisipale water word gebruik om die tuin nat te maak nie. Slegs reënwater word vir die doel gebruik. Twee 5 000 liter- en drie 1 000 liter-watertenks word vir die opvang van reënwater gebruik.
Daar is verder 15 dromme by al die geute wat nie na die ander watertenks loop nie. Só word verseker dat nie ’n druppel water vermors word nie. – Monique Basson